وهو مجرد اختيار يا تتجوز عن حب يا تتجوز صالونات والسلام
مفيهوش فرق كبير الاتنين بيتعكوا بعد الجواز والاتنين بيلعنوا اليوم اللي اتجوزوا بعض فيه سواء عن حب او صالونات
لكن تقريبا النهارده اكتشفت ان الصالونات ده مختلف جدا !!
جواز الصالونات ده حاجه زي سوق الجواري كده
هو بيشتري حد يجيبليه عياله ويربيهم ويروق البيت والجو ده وهي شايفه ان "ظل راجل ولا ظل حيطه" ..
انا كنت مفكراه عادي وبيحبوا بعض بعد الجواز وبيمشي الوضع عادي جدا ..
بس لما يبقوا مشافوش بعض غير مرتين ..
أول مرة : الرؤية الشرعية لمدة خمس دقايق ومشيوا
تاني مرة : شافته سرقه من ورا الباب وهو قاعد مع اخوها وهو لمحها وهي ماشية !
متكلموش مع بعض ميعروفش عن بعض اي حاجه
النهاردة بحكم شغلي كنت مع عروسة *اللي ميعرفوش انا بشتغل ايه للمرة المليون انا مصورة ف افراح وحفلات وكدزه*
المهم العروسه كانت طول قبل ما العريس ييجي طبعا مع صحابها وكانت لابسه فستانها اللي ضيق عليها حبتين بس حلو
مكانتش عايزة ترقص ولا تتصور كانت مخنوقة بس بتضحك , اصل الضحكه والواحد مخنوق بتبان
حتى ف الصور مكانتش طايقة تضحك بس كانت بتحاول تهزر مع صحابها عشان ميبانش انها متضايقه
والعجيب ف الموضوع ان حتى مفيش واحده من صحابها سألتها مالك !!
المهم فجأة دخل اخوها وقالهم اجهزوا عشان العريس جاي
لفت علينا وقالت "مش عايزة اتصور كتير مع العريس وياريت كل الصور تبقى وانا قاعده مش قادره اقف"
قلتلها " بس لازم نوقفك ونصورلك الفستان كامل مع العريس ....رغي كتير انتم في غنى عنّه"
قالت" لا لا لا مش عايزة اقف لو وقفت هيغمى عليا بجد مبهزرش مش هقف خالص"
المهم عدى الحوار اني هعملها اللي هي عايزاه
كانت بتترعش لما قالولها العريس داخل واتوترت جدا وبدأت " ها شعري مزبوط ؟ طيب الطرحه ؟؟؟ ريحتي حلوة ؟؟؟؟؟" وأسئلة لا نهائية
وكانت ماشيه تزعق وتتخانق , طبعا مش قادرة تقف وعايزة تزبط مكياجها
نادت على صاحبتها وقالتلها ع شنطه المكياج ادخلي هاتيها , المهم صاحبتها معرفتهاش
رجعلتها راحت مزعقالها وبدأت تسب وتلعن واحنا نهديها
شتمت كل مخلوق كان موجود قدامها وحاولنا نهديها كتير مهديتش الا لما دخل اخوها هداها
ودخل العريس كانت حاطه بينها وبين العريس مخدتين صغيرين كده ال يعني حاجز دخل العريس سلم عليها من بعيد وقعد ع طرف الكوشه ! ياجدعان قربوا من بعض عايزين ناخد صورة ؟! :D يعني انتوا ناووين تفضلوا كده طول الليل ؟
ياكابتن اللي يتكسف من بنت عمّه ميجيبش منها عيال xD قرب شوية ؟ راح مقرب وبرضه المخده فضلت بينهم